સર્વેને માત્ર આંકડાઓની દૃષ્ટિએ લઇએ, તો નરેન્દ્ર મોદીને દેશના 19 ટકા લોકો વડાપ્રધાન તરીકે જોવા માંગે છે અને આ રેસમાં તેઓ સૌથી આગળ છે, જ્યારે રાહુલ ગાંધીને 12 ટકા લોકો વડાપ્રધાન તરીકે પસંદ કરે છે. 2011ની સરખામણીમાં જોઇએ, તો મોદીને 2011માં માત્ર 5 ટકા લોકો વડાપ્રધાન તરીકે જોવા માંગતા હતાં, જ્યારે તે વખતે 19 ટકા સાથે રાહુલ ગાંધી સૌથી આગળ હતાં. હવે આ આંકડાઓના ઉંડાણમાં જઇએ, તો સ્પષ્ટ છે કે મોદીએ બે કે ત્રણ નહીં, પણ ચાર ગણી લાંબી છલાંગ લગાવી છે. પ્રથમ બાબત તો એ છે કે બે જ વર્ષોમાં મોદીને વડાપ્રધાન તરીકે પસંદ કરનારાઓની ટકાવારી 14 ટકા વધી ગઈ. આ મોદીની ડોઢી છલાંગ કહેવાય. બીજું, તેમના કટ્ટર હરીફ રાહુલના ગ્રાફમાં 7 ટકાનો ઘટાડો થયો. આ મોદીની બીજી છલાંગ છે. સત્તાપક્ષ કોંગ્રેસના ઉપ પ્રમુખ તેમજ પક્ષમાં નંબર બેનું સ્થાન ધરાવવા છતાં રાહુલના ગ્રાફમાં કડાકો મોદીની ત્રીજી છલાંગ છે અને ભાજપમાં વડાપ્રધાન પદના ઉમેદવાર તરીકે હજી સુધી જાહેર નહિં કરાયેલા અને માત્ર પ્રચાર સમિતિના પ્રમુખ બનીને જ મોદીએ 14 ટકાની લીડ હાસલ કરી કે જે તેમની ચોથી છલાંગ છે.